**Textul nonliterar.**

**Articolul de ziar/de revistă**

**Se dă textul:**

,,Zimbrul este cel mai mare erbivor din Europa, ce cutreiera odinioară pe tot continentul, declinul speciei fiind rezultatul fragmentării sau degradării habitatelor și al vânătorii necontrolate. La nivel european, mai există circa 2.000 de exemplare de zimbri liberi, iar populația totală este estimată la 4.000-5.000 de exemplare. Zimbrii nu prezintă un pericol pentru om, în Europa nu a fost înregistrată până acum nicio vătămare cauzată de această specie. Interviurile în comunitate sugerează că populația era conștientă de faptul că dincolo de granițe se află turme libere de zimbri – ca urmare a eforturilor de reintroducere începute în Pădurea Bialowieza.

Zimbrul este o specie-umbrelă care ajută la menținerea coridoarelor dintre ariile naturale și la refacerea proceselor naturale caracteristice zonelor sălbatice, de aceea în țări precum Polonia și România autorități publice și organizații non-guvernamentale lucrează de ani de zile pentru reintroducerea acestei specii în mediul natural. Datorită eforturilor de reintroducere în Munții Țarcu și în Parcul Natural Vânători Neamț din România, acum există peste 50 de zimbri liberi. WWF și Rewilding Europe acționează în Munții Țarcu din 2014, însă împreună cu Parcul Natural Vânători Neamț și alți experți își propun să ajute la formarea unor populații sălbatice viabile de-a lungul întregului lanț carpatic din România.

La grădina zoologică din Vânători Neamţ s-au adus în 1969 trei zimbri de la Rezervaţia Slivuţ-Haţeg și, în 1977, acolo trăiau 12 exemplare. Astăzi, mai sunt șapte zimbri în țarcul de patru hectare de la grădina zoologică. Parcul ține legătura cu mai multe grădini zoologice și s-ar putea să primească un grup de zimbri din Marea Britanie. Iar dacă totul va merge bine, vor începe să reintroducă în Munții Neamțului și alte erbivore mari care au dispărut din fauna carpatică, cum ar fi caii sălbatici, reintegrați deja în Carpații din Polonia".

( https://www.natgeo.ro *Reintoarcerea zimbrilor*)

Citește cu atenţie textul de mai sus, apoi răspunde cerinţelor formulate:

A. 1. Transcrie titlul articolului.

2. Extrage din text trei toponime.

3. Care este scopul fragmentului citat?

4. In ce domeniu poate fi încadrat sub aspect tematic?

5. Daţi cinci exemple de alte categorii de texte nonliterare.

6. Transcrie o secvenţă de 1-2 rânduri din care să reiasă importanţa zimbrului în ecosistemul zonei.

7. Motivează succint de ce ai vizita/sau nu o gradină zoologică.

B. 1. Desparte în silabe cuvintele: *declinul, zoologică, ariile, sălbatice.*

2. Scrieţi patru cuvinte din câmpul lexical al animalelor sălbatice.

3. Cu ce sens este folosit termenul *ariile* în text? Alcătuiește un enunţ ȋn care cuvântul să fie folosit cu alt sens.

4. Explică ntrebuinţarea ghilimelelor.